**Το επικοινωνιακό πλαίσιο της έκθεσης**

Σύμφωνα με τις νέες απαιτήσεις των εξετάσεων το κείμενο που πρόκειται να συνθέσουμε πρέπει να είναι ενταγμένο στο κατάλληλο επικοινωνιακό πλαίσιο. Είναι αναγκαίο, επομένως, όταν εξετάζουμε τον προφορικό ή γραπτό λόγο κάποιου ή όταν μας ζητείται να συνθέσουμε οι ίδιοι ένα κείμενο, να λαμβάνουμε πάντοτε υπόψη μας:

Α. *τον πομπό*: ποιος μιλάει ή γράφει

Β. *το δέκτη*: σε ποιον απευθύνεται

Γ. *το σκοπό*: για ποιο σκοπό μιλάει ή γράφει

Δ. *το μήνυμα*: ποιο μήνυμα απευθύνει ο πομπός στο δέκτη και πώς το διατυπώνει.

Οι ιδιαίτερες, λοιπόν, περιστάσεις κατά τις οποίες εκφωνείται ένας λόγος ή για τις οποίες γράφεται ένα κείμενο συνιστούν το **επικοινωνιακό πλαίσιο**. Λαμβάνοντας υπόψη μας την επικοινωνιακή περίσταση συνθέτουμε το περιεχόμενο ενός κειμένου και κυρίως χρησιμοποιούμε την κατάλληλη γλώσσα, το ανάλογο ύφος, τις αναγκαίες προσφωνήσεις, τον τίτλο του κ.λ.π. Τα κειμενικά είδη που είναι πιθανό να συναντήσουμε στο πλαίσιο του μαθήματος της έκθεσης είναι τα εξής: το **δοκίμιο**, η **προφορική ομιλία**- **εισήγηση**, η **επιστολή**, το **άρθρο**, η **επιφυλλίδα**, το **χρονογράφημα** και το **ημερολόγιο**. Τα συνηθέστερα είδη κειμένων που ζητείται να συνθέσουμε είναι: το άρθρο (ή δοκίμιο πειθούς), η επιστολή και η προφορική ομιλία- εισήγηση.

**Δοκίμιο**

Το δοκίμιο, όπως το δηλώνει και η λέξη, είναι μια δοκιμή, μια απόπειρα για προσέγγιση θεμάτων που απασχολούν τον άνθρωπο. Είναι μια σύντομη μελέτη που πραγματεύεται θέματα φιλολογικά, φιλοσοφικά, επιστημονικά, κοινωνικά καθώς και θέματα λογοτεχνίας. Στοχεύει στο να **πληροφορήσει, να προβληματίσει αλλά και να πείσει τον αναγνώστη, παράλληλα όμως μπορεί να αποτελεί πηγή τέρψης και συγκίνησης.** Τα δοκίμια ανάλογα με το ύφος τους διακρίνονται σε δύο κατηγορίες:

* **Το αποδεικτικό δοκίμιο ή δοκίμιο πειθούς**

Απαιτεί αντικειμενικότητα, τεκμηρίωση των θέσεων, σοβαρό ύφος, προσεγμένη έκφραση, συγκεκριμένη και διακριτή δομή (πρόλογος, κύριο θέμα, επίλογος) ενώ το προσωπικό *-* υποκειμενικό στοιχείο υπάρχει βέβαια, αλλά είναι εξασθενημένο. Χρησιμοποιείται αποκλειστικά το **γ΄ πρόσωπο**, ενώ μπορεί να υπάρχει και τίτλος.

* **Το συνειρμικό δοκίμιο ή δοκίμιο στοχασμού**

Απαιτεί χρήση μεταφορικής, ποιητικής, συγκινησιακής γλώσσας, ενδεχομένως και συμβόλων. Το ύφος πιθανότατα θα είναι οικείο, φυσικό ή λυρικό. Η δομή του κειμένου χαλαρή, καθώς ο τρόπος ανάπτυξης των ιδεών θα είναι συνειρμικός - διαισθητικός, ενώ το προσωπικό στοιχείο ιδιαίτερα έντονο. Το θέμα προσεγγίζεται από καθαρά υποκειμενική σκοπιά.

Πιο συχνά καλούμαστε να συγγράψουμε δοκίμιο πειθούς και όχι στοχασμού.

**Προφορική ομιλία- εισήγηση**

Πρόκειται για προσχεδιασμένο προφορικό λόγο που απευθύνεται σε ακροατήριο. Η διαφορά ανάμεσα στα δύο, την προφορική ομιλία δηλαδή και την εισήγηση, έγκειται στο ότι η πρώτη υποτίθεται ότι εκφωνείται μπροστά σε πιο πολυπληθές κοινό (π.χ. στη Βουλή των Εφήβων, σε ένα συνέδριο), ενώ η δεύτερη σε πιο περιορισμένο αριθμητικά (π.χ. σε ένα δημοτικό συμβούλιο).

Ο προσχεδιασμένος προφορικός λόγος ξεκινά πάντα με μια ταιριαστή στην περίπτωση **προσφώνηση** (*Αγαπητοί συμμαθητές, Αγαπητοί γονείς, Αγαπητό ακροατήριο, Αξιότιμοι κύριοι, Κυρίες και κύριοι κ.τ.λ.*). Στον πρόλογο αναφέρεται η

αφορμή, το θέμα και ο σκοπός της ομιλίας και στη συνέχεια της ομιλίας αναπτύσσεται η κύρια ιδέα. Η γλώσσα, το ύφος, οι τρόποι πειθούς εξαρτώνται από το θέμα αλλά και το επίπεδο του ακροατηρίου στο οποίο υποτίθεται ότι απευθύνεται. **Τα** **γραμματικά πρόσωπα που χρησιμοποιούνται ποικίλλουν**, μπορούν να χρησιμοποιηθούν το α' ενικό (με προσοχή και φειδώ), το α' και β' πληθυντικό αλλά και το γ’ ενικό και πληθυντικό. Το ύφος πρέπει να είναι άμεσο και ζωντανό, δεν πρέπει όμως να χάνει τη σοβαρότητά του ούτε να προσωποποιείται υπερβολικά. Η ομιλία τελειώνει πάντα με **αποφώνηση** που ποικίλει ανάλογα με το ακροατήριο (*Ευχαριστώ για την προσοχή σας, Σας ευχαριστώ που με ακούσατε, Σας ευχαριστώ για το χρόνο σας,* *Σας ευχαριστώ)*

**Επιστολή**

Η επιστολή ανάλογα με το ποιος είναι ο παραλήπτης της διακρίνεται σε:

* Τυπική ή επίσημη:

Η επίσημη επιστολή ξεκινά πάντα με **προσφώνηση** ανάλογη με το πρόσωπο στο οποίο απευθυνόμαστε (π.χ. *Αξιότιμε κύριε Υπουργέ, Κύριε Δήμαρχε, Αξιότιμε κύριε πρόεδρε του διοικητικού συμβουλίου*) και τελειώνει με **αποφώνηση** (π.χ. *Με τιμή,*

*Με εκτίμηση*). Το ύφος της είναι σοβαρό και επίσημο, ενώ χρησιμοποιούνται εναλλακτικά όλα τα γραμματικά πρόσωπα.

* Φιλική

Όπως η επίσημη επιστολή, έτσι και η φιλική ξεκινά με **προσφώνηση** (π.χ. *Αγαπητέ Κώστα, Φίλε Κώστα, Αγαπημένε μου φίλε*) και ολοκληρώνεται με **αποφώνηση** (*Φιλικά, Με αγάπη, Με φιλικούς χαιρετισμούς*). Αυτό που διαφοροποιεί τα δύοείδη επιστολών είναι το ύφος που σε αυτή την περίπτωση προδίδει οικειότητα ανάμεσα στον αποστολέα και τονπαραλήπτη. Και σε αυτή την περίπτωση δεν έχουμε περιορισμό ως προς τα γραμματικά πρόσωπα.

**Άρθρο**

Το άρθρο, η επιφυλλίδα και το χρονογράφημα ανήκουν στα δημοσιογραφικά είδη και ως εκ τούτου μοιράζονται κάποια χαρακτηριστικά. Το άρθρο είναι αυτό που συναντάμε με μεγαλύτερη συχνότητα. Το άρθρο έχει πάντοτε **τίτλο**, ο οποίος είναι σύντομος, περιεκτικός και ενδεικτικός του συνολικού περιεχομένου που ακολουθεί. Το περιεχόμενό του είναι ειδησεογραφικό και ο χαρακτήρας του επικαιρικός, δηλαδή αφορμάται από ένα επίκαιρο γεγονός, το οποίο ενδεχομένως σχολιάζει ή ερμηνεύει. Το θέμα δηλώνεται ευκρινώς στον πρόλογο και ακολουθεί η ανάλυση της κύριας ιδέας. Το ύφος είναι σοβαρό, επίσημο και, γι’ αυτό και προτιμάται η **χρήση του γ΄ προσώπου**.

**Επιφυλλίδα**

Πρόκειται για ένα είδος σύντομου άρθρου (δοκιμιακού χαρακτήρα) που αναφέρεται σε διάφορα θέματα φιλολογικά, επιστημονικά, κοινωνικά, καλλιτεχνικά, πολιτικά κλπ και γράφεται από πρόσωπο ειδικό στο θέμα. Συνήθως δημοσιεύεται σε χωριστό μέρος στην εφημερίδα. Ο επιφυλλιδογράφος μπορεί να ξεκινήσει από ένα επίκαιρο θέμα, αλλά δεν μένει προσκολλημένος στο επίκαιρο. Προχωρεί σε παρατηρήσεις και σκέψεις διαχρονικού χαρακτήρα και γενικότερου ενδιαφέροντος. Το ύφος και η γλώσσα του είναι ίδια με του άρθρου.

**Χρονογράφημα**

Το χρονογράφημα είναι ένα είδος δημοσιογραφικού πεζού λόγου με λογοτεχνική συχνά χροιά. Σχολιάζει την επικαιρότητα με εύθυμο, χιουμοριστικό και συχνά καυστικό τρόπο, ενώ το ύφος του είναι πολύ κοντά στον προφορικό λόγο.

**Ημερολόγιο**

Μια σελίδα ημερολογίου ξεκινά συνήθως με προσφώνηση που δηλώνει οικειότητα (*Αγαπημένο μου ημερολόγιο*). Το ύφος είναι εξομολογητικό και απόλυτα προσωπικό. Χρησιμοποιούνται όλα τα γραμματικά πρόσωπα.

**ΠΡΟΣΟΧΗ:**

Ο τίτλος στο άρθρο, όπως επίσης η προσφώνηση και η αποφώνηση στην επιστολή, δεν αρκούν για να αποδοθεί το επικοινωνιακό πλαίσιο σε ένα κείμενο. Αυτό που έχει τη μεγαλύτερη σημασία είναι το ύφος του που θα πρέπει να συνάδει με το σκοπό για τον οποίο υποτίθεται ότι γράφεται το κείμενο.